12 Batho ba bang ba lumela hore Jesu le Molimo ke motho a le mong. Leha ho le joalo, Bibele eona e re Jesu o bopiloe, e leng hore ho na le nako eo a neng a le sieo. Empa Jehova eena haesale a ntse a le teng. (Pesaleme ea 90:2) Kaha Jesu ke Mora oa Molimo, ha ho mohla a kileng a leka ho iketsa Molimo. Bibele e ruta ka ho hlaka hore Ntate o moholo ho Mora. (Bala Johanne 14:28; 1 Bakorinthe 11:3) Jehova ke eena feela “Molimo ea Matla ’Ohle.” (Genese 17:1) Ke eena ea moholo le ea matla ka ho fetisisa.—Sheba tlhaloso ea 14 lethathamong la Litlhaloso qetellong ea buka. LINTHO tsohle tse ntle tseo re nang le tsona li tsoa ho Molimo. O re file letsatsi hore le re bonesetse motšehare ’me bosiu re bona ka khoeli le linaleli. Molimo o re etselitse lefatše e le hore re phele ho lona.